**ΛΟΓΟΤΕΧΝΙΑ Α΄ ΛΥΚΕΙΟΥ**

**ΦΥΛΛΟ ΕΡΓΑΣΙΑΣ 1ο**

1. Να εντάξετε τα παρακάτω ποιήματα στην παραδοσιακή ή την μοντέρνα ποίηση, αιτιολογώντας την απάντησή σας .
2. Να βρείτε ομοιότητες ή διαφορές ως προς το περιεχόμενο.
3. Να βρείτε ομοιότητες ή διαφορές ως προς την μορφή.

# Α) Κωστής Παλαμάς

# Γύρω στὸ ἑφτάστερο τ᾿ ἁμάξι

Γύρω στὸ ἑφτάστερο τ᾿ ἁμάξι  
ἀμέτρητοι γιγάντων κόσμοι καὶ θηρίων,  
ὁ Γαλαξίας, ἥλιων ὠκεανός, ὁ Ὠρίων,  
τὰ Ζώδια, τοῦ Ἀπείρου τέρατα καὶ τρόμοι.

Μουγκρίζει ὁ Λέων στὴν ἐρμιὰ τῶν αἰθερίων,  
κι ἡ Λύρα παίζει, καὶ σὰν τρόπαιο καὶ ἡ Κόμη  
τῆς Βερενίκης δείχνεται, ρυθμοὶ καὶ νόμοι  
μέσα στὸ χάος χάνονται τῶν μυστηρίων.

Καὶ μὲ τὸν Ἥλιο Κρόνος, Ἄρης, Γῆ, Ἀφροδίτη,  
σέρνονται φεύγουν, τρέχουνε κυνηγημένοι  
πρὸς τοῦ Ἡρακλῆ τὸ μεγαλόκοσμο μαγνήτη.

Μόνο ἡ ψυχή μου, σὰν τὸ πολικὸ τ᾿ ἀστέρι  
ἀσάλευτη, ὅμως λαχταρίζοντας προσμένει.  
Δὲν ξέρει ἀπὸ ποῦ ἔρχεται, ποῦ πάει δὲν ξέρει.

**Β) Οδυσσέας Ελύτης**

**Η Μάγια**

Η Πούλια που ’χει εφτά παιδιά  
μέσ’ απ’ τους ουρανούς περνά  
κάποτε λίγο σταματά  
στο φτωχικό μου και κοιτά.

- Γεια σας, τι κάνετε, Καλά;  
- Καλά. Πώς είναι τα παιδιά;  
- Τι να σας πω εκεί ψηλά  
τα τρώει τ’ αγιάζι κι η ερημιά.

Γι’ αυτό πικραίνεσαι, κυρά;  
Δε μου τα στέλνεις εδωνά;  
Ευχαριστώ, μα ’ναι πολλά  
θα σου τη φάνε τη σοδειά.

- Δώσε μου καν την πιο μικρή  
τη Μάγια την αστραφτερή  
- Πάρ’ την κι έχε λοιπόν στο νου  
πως θα ’σαι ο άντρας τ’ ουρανού.

Είπε και πριν βγάλω μιλιά  
μου την καρφώνει στα μαλλιά.

Λάμπουνε γύρω τα βουνά  
τα χέρια μου βγάνουν φωτιά  
κι η Πούλια που ’χει εφτά παιδιά  
φεύγει και μ’ αποχαιρετά.

**ΛΟΓΟΤΕΧΝΙΑ Α΄ ΛΥΚΕΙΟΥ**

**ΦΥΛΛΟ ΕΡΓΑΣΙΑΣ 2ο**

1. Να εντάξετε τα παρακάτω ποιήματα στην παραδοσιακή ή την μοντέρνα ποίηση, αιτιολογώντας την απάντησή σας .
2. Να βρείτε ομοιότητες ή διαφορές ως προς το περιεχόμενο.
3. Να βρείτε ομοιότητες ή διαφορές ως προς την μορφή.

|  |  |  |
| --- | --- | --- |
|  |  | **Σαραντάρης Γιώργος** |

**Σαραντάρης Γιώργος**

**Νύφη**

(από το *Σαν Πνοή του Aέρα*, Eρμής 1999)

Nύφη μάς έρχεται η χαρά  
Tο πρωτοβρόχι ανθίζει  
Στήνουν χορό στη γειτονιά τ' αηδόνια  
Φέρνουν τραγούδια οι κομψές νεράιδες του νερού  
Mάλαμα γίνονται οι στοχασμοί  
Mάλαμα οι κουβέντες  
Aποστηθίζουν τα φιλιά  
Oι ποιητές κι οι κοπέλες  
Λαχανιασμένα κάποιος φτάνει στη γιορτή  
Kαι είναι ο χρόνος με αυλό

**Ο ήλιος επαντρεύτηκε (Δημοτικό)**

Ο ήλιος επαντρεύτηκε και πήρε το φεγγάρι,  
ακάλεσε και στη χαρά συμπεθερούς τ’ αστέρια·  
τα σύγνεφα τους έστρωσε στρώματα για να κάτσουν,  
τους έβαλε προσκέφαλα τις ράχες ν’ ακουμπήσουν,  
τους έβαλε και τράπεζα στους κάμπους τα λουλούδια,  
τους έβαλε φαΐ να φαν το μόσκο και τα άνθια.  
Κρασί τους έδωσε να πιουν θάλασσες και ποτάμια·  
κι απ’ όλα τ’ άστρια τ’ ουρανού Αυγερινός δεν έρθε·  
κι αυτού προς το ξημέρωμα Αυγερινός εφάνη·  
φέρνει τον ύπνο ζωντανό στα νιόγαμπρα πεσκέσι,  
φέρνει και στους συμπεθερούς λυχνάρι να τους φέξει,  
να φύγ’ν να παν στα σπίτια τους, τα νιόγαμπρα νυστάζουν.

**ΛΟΓΟΤΕΧΝΙΑ Α΄ ΛΥΚΕΙΟΥ**

**ΦΥΛΛΟ ΕΡΓΑΣΙΑΣ 3ο**

1. Να εντάξετε τα παρακάτω ποιήματα στην παραδοσιακή ή την μοντέρνα ποίηση, αιτιολογώντας την απάντησή σας .
2. Να βρείτε ομοιότητες ή διαφορές ως προς το περιεχόμενο.
3. Να βρείτε ομοιότητες ή διαφορές ως προς την μορφή.

# Γεώργιος Δροσίνης, Ἡ μυγδαλιά

Ἐκoύνησε τὴν ἀνθισμένη μυγδαλιὰ   
μὲ τὰ χεράκια της   
κι ἐγέμισε ἀπὸ ἄνθη ἡ πλάτη, ἡ ἀγκαλιὰ   
καὶ τὰ μαλλάκια της.

Ἄχ! χιονισμένη σὰν τὴν εἶδα τὴν τρελλὴ   
γλυκὰ τὴ φίλησα,   
τῆς τίναξα τὰ ἄνθη ἀπ᾿ τὴν κεφαλὴ   
κι ἔτσι τῆς μίλησα:

-Τρελλὴ νὰ φέρεις στὰ μαλλιά σου τὴ χιονιὰ   
τὶ τόσο βιάζεσαι;   
Μόνη της θὲ νὰ ῾ρθεῖ ἡ βαρυχειμωνιά,   
δὲν τὸ στοχάζεσαι;

Τοῦ κάκου τότε θὰ θυμᾶσαι τὰ παλιὰ   
τὰ παιχνιδάκια σου,   
κοντὴ γριούλα μὲ τὰ κάτασπρα μαλλιὰ   
καὶ τὰ γυαλάκια σου.

**Γιώργος Σεφέρης, Ἡ λυπημένη**

Στὴν πέτρα τῆς ὑπομονῆς  
κάθισες πρὸς τὸ βράδυ  
μὲ τοῦ ματιοῦ σου τὸ μαυράδι   
δείχνοντας πὼς πονεῖς·

κι εἶχες στὰ χείλια τὴ γραμμὴ   
ποὺ εἶναι γυμνὴ καὶ τρέμει   
σὰν ἡ ψυχὴ γίνεται ἀνέμη   
καὶ δέουνται οἱ λυγμοί·

κι εἶχες στὸ νοῦ σου τὸ σκοπὸ   
ποὺ ξεκινᾶ τὸ δάκρυ   
κι ἤσουν κορμὶ ποὺ ἀπὸ τὴν ἄκρη   
γυρίζει στὸν καρπό·

μὰ τῆς καρδιᾶς σου ὁ σπαραγμὸς   
δὲ βόγκηξε κι ἐγίνη   
τὸ νόημα ποὺ στὸν κόσμο δίνει   
ἔναστρος οὐρανός.

**ΛΟΓΟΤΕΧΝΙΑ Α΄ ΛΥΚΕΙΟΥ**

**ΦΥΛΛΟ ΕΡΓΑΣΙΑΣ 4ο**

1. Να εντάξετε τα παρακάτω ποιήματα στην παραδοσιακή ή την μοντέρνα ποίηση, αιτιολογώντας την απάντησή σας .
2. Να βρείτε ομοιότητες ή διαφορές ως προς το περιεχόμενο.
3. Να βρείτε ομοιότητες ή διαφορές ως προς την μορφή.

**Γεώργιος Δροσίνης, Τὰ πρωτοβρόχια**

Μὲ τὰ πρωτοβρόχια θἄρθουν τὰ μηνύματα   
τοῦ χειμώνα: τὸ ποτάμι θὰ θολώσει,   
θὰ τριζοβολοῦν ξερὰ τὰ πλατανόφυλλα   
θὰ κρυώσει ἡ νύχτα καὶ θὰ μεγαλώσει.

Θὰ δροσοσταλάζουν κόκκινα τὰ κούμαρα,   
κυκλαμιὲς θ᾿ ἀνθοῦν στὸ χῶμα ταίρια ταίρια,   
θὰ καπνίζουν σφαλιστὰ τὰ χωριατόσπιτα   
καὶ θ᾿ ἀρχίσουν τὰ σπιτιάτικα νυχτέρια.

Θὰ σωπάσει ὁ τζίτζικας κι ἑτοιμοτάξιδα   
γι᾿ ἄλλων τόπων ἄνοιξη, μακριὰ ἀπ᾿ τὰ χιόνια   
βράδυ βράδυ ὡς τὰ μεσούρανα θὰ χύνονται   
μαῦροι φτερωτοὶ σταυροὶ τὰ χελιδόνια.

Ὦ χαρά μας! τὸ χειμώνα θὰ προσμένομε,   
δίχως πάγους καὶ χιονιὲς νὰ φοβηθοῦμε:   
τὴ ζωή μας τὸ στερνὸ ταξίδι ἐκάναμε   
καὶ τὴν ἄνοιξη ἄλλων τόπων δὲν ποθοῦμε.

**Γιώργος Σεφέρης, Στροφή**

Στιγμή, σταλμένη ἀπὸ ἕνα χέρι  
ποὺ εἶχα τόσο ἀγαπήσει  
μὲ πρόφταξες ἴσια στὴ δύση  
σὰ μαῦρο περιστέρι.

Ὁ δρόμος ἄσπριζε μπροστά μου,  
ἁπαλὸς ἀχνὸς ὕπνου  
στὸ γέρμα ἑνὸς μυστικοῦ δείπνου...  
Στιγμὴ σπυρὶ τῆς ἄμμου,

ποὺ κράτησες μονάχη σου ὅλη  
τὴν τραγικὴ κλεψύδρα  
βουβή, σὰ νὰ εἶχε δεῖ τὴν Ὕδρα  
στὸ οὐράνιο περιβόλι.

**ΛΟΓΟΤΕΧΝΙΑ Α΄ ΛΥΚΕΙΟΥ**

**ΦΥΛΛΟ ΕΡΓΑΣΙΑΣ 5ο**

1. Να εντάξετε τα παρακάτω ποιήματα στην παραδοσιακή ή την μοντέρνα ποίηση, αιτιολογώντας την απάντησή σας .
2. Να βρείτε ομοιότητες ή διαφορές ως προς το περιεχόμενο.
3. Να βρείτε ομοιότητες ή διαφορές ως προς την μορφή.

|  |  |
| --- | --- |
| **Γεώργιος Σουρής, Η Zωγραφιά μου** |  |

Mπόι δυο πήχες,  
κόψη κακή,  
γένια με τρίχες  
εδώ κι εκεί.  
  
Kούτελο θείο,  
λίγο πλατύ,  
τρανό σημείο  
του ποιητή.  
  
Δυο μάτια μαύρα  
χωρίς κακία  
γεμάτα λαύρα  
μα και βλακεία.  
  
Mακρύ ρουθούνι  
πολύ σχιστό,  
κι ένα πηγούνι  
σαν το Xριστό.  
  
Πηγάδι στόμα,  
μαλλιά χυτά  
γεμίζεις στρώμα  
μόνο μ' αυτά.  
  
Mούρη αγρία  
και ζαρωμένη,  
χλωμή και κρύα  
σαν πεθαμένη.  
  
Kανένα χρώμα  
δεν της ταιριάζει  
και τώρ' ακόμα  
βαφές αλλάζει.  
  
Δόντια φαφούτη  
όλο σχισμάδες,  
ύφος τσιφούτη  
για μαστραπάδες.

**Γιώργος Σεφέρης, Τα μονοκοτυλήδονα**

Τα μονοκοτυλήδονα  
και τα δικοτυλήδονα  
ανθίζανε στον κάμπο

σου το 'χαν πει στον κλήδονα  
και σμίξαμε φιλήδονα  
τα χείλια μας, Μαλάμω!